Document ID: 31999D0136

KOMMISSIONENS BESLUTNING af 28. januar 1999 om ændring af beslutning 97/296/EF om listen over tredjelande, hvorfra det er tilladt at indføre fiskerivarer til konsum (meddelt under nummer K(1999) 156) (EØS-relevant tekst) (1999/136/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 95/408/EF af 22. juni 1995 om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr (1), senest ændret ved beslutning 98/603/EF (2), særlig artikel 2, stk. 2, og artikel 7, og
ud fra følgende betragtninger:
I Kommissionens beslutning 97/296/EF (3), ændret ved beslutning 98/711/EF (4), er der opstillet en liste over lande og territorier, hvorfra det er tilladt at indføre fiskerivarer til konsum; i afsnit I i bilag I hertil er angivet de lande og territorier, der er omfattet af en særlig beslutning, og i afsnit II navnene på dem, der er omfattet af artikel 2, stk. 2, i beslutning 95/408;
bilag II indeholder en liste over lande og territorier, hvorfra indførsel af fiskerivarer er tilladt indtil 31. januar 1999 på de betingelser, der er anført i artikel 11, stk. 7, i Rådets direktiv 91/493/EØF (5);
Algeriet, Angola, Aserbajdsjan, Bahamas, Eritrea, Iran, Kenya, Mozambique, Myanmar, De Nederlandske Antiller, Rumænien, Saint Helena, Salomonøerne, Sri Lanka, Zimbabwe, Cypern, Antigua og Barbuda og Saint Vincent og Grenadinerne har dokumenteret, at de opfylder betingelser svarende til dem, der henvises til i artikel 2, stk. 2, i beslutning 95/408/EF; det er derfor nødvendigt at foretage en ændring og tilføje disse lande på listen i afsnit II i bilag I;
hvad angår lande og territorier, der endnu ikke er tilføjet i bilagene til denne beslutning, skal Kommissionen vurdere, om de ved eksport af fiskerivarer til Fællesskabet mindst anvender krav svarende til dem, der gælder ved fremstilling og afsætning af fællesskabsprodukter;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Bilaget til nærværende beslutning erstatter bilag I og II til beslutning 97/296/EF.
Artikel 2
Denne beslutning er rettet til medlemsstaterne.
Udfærdiget i Bruxelles, den 28. januar 1999.

Labels: 0
3
5
6